title: Regulamentul de punere în aplicare (UE) 2020/1030 al Comisiei din 15 iulie 2020 de stabilire a specificațiilor tehnice ale cerințelor în materie de date pentru subiectul „Utilizarea TIC și comerțul electronic” pentru anul de referință 2021, în temeiul Regulamentului (UE) 2019/2152 al Parlamentului European și al Consiliului (Text cu relevanță pentru SEE)

text:
                  16.7.2020

                  RO

                  Jurnalul Oficial al Uniunii Europene

                  L 227/12

         REGULAMENTUL DE PUNERE ÎN APLICARE (UE) 2020/1030 AL COMISIEI
         din 15 iulie 2020
         de stabilire a specificațiilor tehnice ale cerințelor în materie de date pentru subiectul „Utilizarea TIC și comerțul electronic” pentru anul de referință 2021, în temeiul Regulamentului (UE) 2019/2152 al Parlamentului European și al Consiliului
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2019/2152 al Parlamentului European și al Consiliului din 27 noiembrie 2019 privind statisticile europene de întreprindere, de abrogare a 10 acte juridice în domeniul statisticilor de întreprindere (1), în special articolul 7 alineatul (1) și articolul 17 alineatul (6),
         întrucât:

                     (1)

                     Pentru a asigura punerea corectă în aplicare a subiectului „Utilizarea TIC și comerțul electronic”, menționat în anexa I la Regulamentul (UE) 2019/2152, Comisia trebuie să precizeze variabilele, unitatea de măsură, populația statistică, clasificările și defalcările, precum și termenul de transmitere a datelor, pentru a genera date privind utilizarea TIC și comerțul electronic, care să fie comparabile și armonizate între statele membre.

                     (2)

                     Statele membre trebuie să furnizeze metadate și rapoarte de calitate pentru registrele statistice naționale ale întreprinderilor și pentru toate statisticile de întreprindere. Prin urmare, trebuie definite dispozițiile privind modalitățile, conținutul și termenele pentru transmiterea acestor rapoarte.

                     (3)

                     Măsurile prevăzute în prezentul regulament sunt conforme cu avizul Comitetului Sistemului Statistic European,

               ADOPTĂ PREZENTUL REGULAMENT:

            Articolul 1
            Pentru subiectul „Utilizarea TIC și comerțul electronic”, astfel cum este menționat în anexa I la Regulamentul (UE) 2019/2152, statele membre transmit datele conform specificațiilor tehnice ale cerințelor în materie de date pentru anul de referință 2021 în conformitate cu anexa la prezentul regulament.

            Articolul 2
            Raportul anual de calitate pentru subiectul „Utilizarea TIC și comerțul electronic”, astfel cum este menționat în anexa I la Regulamentul (UE) 2019/2152, se transmite Comisiei (Eurostat) până la 31 mai 2021.
            Raportul anual de calitate pentru subiectul „Utilizarea TIC și comerțul electronic”, astfel cum este menționat în anexa I la Regulamentul (UE) 2019/2152, se transmite Comisiei (Eurostat) până la 5 noiembrie 2021.

            Articolul 3
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 15 iulie 2020.

                  Pentru Comisie

                  Președintele

               Ursula VON DER LEYEN

            (1)  JO L 327, 17.12.2019, p. 1.

            ANEXĂ
            Specificații tehnice ale cerințelor în materie de date pentru subiectul „Utilizarea TIC și comerțul electronic”

                        Obligatoriu/Facultativ

                        Domeniul de aplicare (filtru)

                        Variabilă

                        Variabile obligatorii

                                    (i)

                                    pentru toate întreprinderile:

                                    1.

                                    principala activitate economică a întreprinderii, în anul calendaristic precedent

                                    2.

                                    numărul mediu de angajați și de lucrători independenți, în anul calendaristic precedent

                                    3.

                                    cifra de afaceri totală (exclusiv TVA), în anul calendaristic precedent

                                    4.

                                    numărul de angajați și de lucrători independenți sau procentul din numărul total de angajați și de lucrători independenți care au acces la internet în interes de serviciu

                                    (ii)

                                    pentru întreprinderile cu angajați și lucrătorii independenți care au acces la internet în interes de serviciu:

                                    5.

                                    conexiunea la internet: utilizarea oricărui tip de conexiune fixă

                                    6.

                                    utilizarea următoarelor platforme de comunicare socială: rețele sociale

                                    7.

                                    utilizarea următoarelor platforme de comunicare socială: blogul sau microbloguri ale întreprinderii

                                    8.

                                    utilizarea următoarelor platforme de comunicare socială: site-uri web sau aplicații care partajează conținut multimedia

                                    9.

                                    utilizarea următoarelor platforme de comunicare socială: instrumente de partajare a cunoștințelor de tip wiki

                                    10.

                                    vânzările de bunuri sau servicii prin internet, prin intermediul site-urilor web sau al aplicațiilor întreprinderilor (inclusiv prin rețele extranet), în anul calendaristic precedent

                                    11.

                                    vânzările de bunuri sau servicii prin internet, prin intermediul unor site-uri web sau al unor aplicații de comerț electronic utilizate de mai multe întreprinderi pentru comercializarea de bunuri sau servicii, în anul calendaristic precedent

                                    12.

                                    vânzările de tip EDI (primirea de comenzi plasate prin mesaje EDI – schimb electronic de date), de bunuri sau servicii, în anul calendaristic precedent

                                    13.

                                    utilizarea de instrumente software de tip ERP (Enterprise Resource Planning – planificarea resurselor întreprinderii)

                                    14.

                                    utilizarea unui instrument software CRM (Customer Relationship Management – gestionarea relațiilor cu clienții) pentru a gestiona colectarea, stocarea și punerea la dispoziție a informațiilor privind clienții către diverse funcții ale întreprinderii

                                    15.

                                    utilizarea unui instrument software CRM (Customer Relationship Management – gestionarea relațiilor cu clienții) pentru a gestiona analiza informațiilor privind clienții în scopuri de marketing (de exemplu, pentru stabilirea prețurilor, promovarea vânzărilor, alegerea canalelor de distribuție)

                                    16.

                                    achiziționarea de servicii de cloud computing utilizate prin internet

                                    17.

                                    utilizarea de dispozitive sau sisteme interconectate care pot fi monitorizate sau comandate de la distanță prin internet (internetul obiectelor)

                                    18.

                                    utilizarea de tehnologii de inteligență artificială care efectuează analize ale limbajului scris (text mining)

                                    19.

                                    utilizarea de tehnologii de inteligență artificială care transformă limbajul vorbit într-un format care poate fi citit automat (recunoaștere vocală)

                                    20.

                                    utilizarea de tehnologii de inteligență artificială care generează limbaj scris sau vorbit (generarea de limbaj natural)

                                    21.

                                    utilizarea de tehnologii de inteligență artificială care identifică obiecte sau persoane pe baza imaginilor (recunoașterea imaginilor, prelucrarea imaginilor)

                                    22.

                                    utilizarea învățării automate (cum ar fi învățarea profundă) pentru analiza datelor

                                    23.

                                    utilizarea de tehnologii de inteligență artificială care automatizează diferite fluxuri de lucru sau care ajută la procesul decizional (automatizarea proceselor robotice software bazate pe inteligența artificială)

                                    24.

                                    utilizarea de tehnologii de inteligență artificială care permit deplasarea fizică a echipamentelor prin decizii autonome bazate pe observarea împrejurimilor (roboți autonomi, vehicule autonome, drone autonome)

                                    (iii)

                                    pentru întreprinderile care folosesc orice tip de conexiune fixă la internet:

                                    25.

                                    viteza maximă de descărcare contractată a celei mai rapide conexiuni fixe la internet în intervalele: [0 Mbit/s, < 30 Mbit/s], [30 Mbit/s, < 100 Mbit/s], [100 Mbit/s, < 500 Mbit/s], [500 Mbit/s, < 1 Gbit/s], [≥ 1 Gbit/s]

                                    (iv)

                                    pentru întreprinderile care au efectuat vânzări prin internet în anul calendaristic precedent:

                                    26.

                                    valoarea vânzărilor de bunuri sau servicii prin internet ori procentul din cifra de afaceri totală generat de vânzările de bunuri și servicii prin internet, în anul calendaristic precedent

                                    27.

                                    procentul din valoarea vânzărilor prin internet generat de vânzările prin internet către consumatori privați (Business-to-Consumer: B2C), în anul calendaristic precedent

                                    28.

                                    procentul din valoarea vânzărilor prin internet generat de vânzările prin internet către alte întreprinderi (Business-to-Business: B2B) și către sectorul public (Business-to-Government: B2G), în anul calendaristic precedent

                                    29.

                                    vânzări prin internet către clienți din aceeași țară, în anul calendaristic precedent

                                    30.

                                    vânzări prin internet către clienți din alte state membre, în anul calendaristic precedent

                                    31.

                                    vânzări prin internet către clienți din restul lumii, în anul calendaristic precedent

                                    (v)

                                    pentru întreprinderile care au efectuat vânzări de bunuri și servicii prin internet, prin intermediul site-urilor web sau al aplicațiilor întreprinderii și prin intermediul unor site-uri web sau al unor aplicații de comerț electronic utilizate de mai multe întreprinderi pentru comercializarea de bunuri sau servicii, în anul calendaristic precedent:

                                    32.

                                    procentul din valoarea vânzărilor de bunuri sau servicii prin internet generat de vânzările prin intermediul site-urilor web sau al aplicațiilor întreprinderii, în anul calendaristic precedent

                                    33.

                                    procentul din valoarea vânzărilor de bunuri sau servicii prin internet generat de vânzările prin intermediul unor site-uri web sau al unor aplicații de comerț electronic utilizate de mai multe întreprinderi pentru comercializarea de bunuri sau servicii, în anul calendaristic precedent

                                    (vi)

                                    pentru întreprinderile care au înregistrat vânzări prin internet către clienți aflați în cel puțin două dintre următoarele zone geografice: aceeași țară, alte state membre sau restul lumii, în anul calendaristic precedent:

                                    34.

                                    procentul din valoarea vânzărilor prin internet generat de vânzările către clienți aflați în aceeași țară cu întreprinderea, în anul calendaristic precedent

                                    35.

                                    procentul din valoarea vânzărilor prin internet generat de vânzările către clienți aflați în alte state membre, în anul calendaristic precedent

                                    36.

                                    procentul din valoarea vânzărilor prin internet generat de vânzările către clienți aflați în restul lumii, în anul calendaristic precedent

                                    (vii)

                                    pentru întreprinderile care au efectuat vânzări prin internet către alte state membre, în anul calendaristic precedent:

                                    37.

                                    dificultățile înregistrate la vânzarea către alte state membre: costuri ridicate ale livrării sau returnării de produse, în anul calendaristic precedent

                                    38.

                                    dificultățile înregistrate la vânzarea către alte state membre: dificultăți legate de soluționarea plângerilor și a litigiilor, în anul calendaristic precedent

                                    39.

                                    dificultățile înregistrate la vânzarea către alte state membre: adaptarea etichetării produselor pentru vânzările către alte state membre, în anul calendaristic precedent

                                    40.

                                    dificultățile înregistrate la vânzarea către alte state membre: necunoașterea limbilor străine pentru a putea comunica cu clienți din alte state membre, în anul calendaristic precedent

                                    41.

                                    dificultățile înregistrate la vânzarea către alte state membre: restricții aplicate de partenerii de afaceri ai întreprinderii în ceea ce privește vânzarea către anumite state membre, în anul calendaristic precedent

                                    42.

                                    dificultățile înregistrate la vânzarea către alte state membre: dificultăți în ceea ce privește sistemul de TVA din alte state membre (de exemplu, incertitudini în ceea ce privește tratamentul în materie de TVA din diferite țări), în anul calendaristic precedent

                                    (viii)

                                    pentru întreprinderile care au efectuat vânzări de tip EDI în anul calendaristic precedent:

                                    43.

                                    valoarea vânzărilor de tip EDI de bunuri sau servicii ori procentul din cifra de afaceri totală generat de vânzările de tip EDI de bunuri sau servicii, în anul calendaristic precedent

                                    44.

                                    vânzări prin mesaje de tip EDI către clienți aflați în aceeași țară cu întreprinderea, în anul calendaristic precedent

                                    45.

                                    vânzări prin mesaje de tip EDI către clienți aflați în alte state membre, în anul calendaristic precedent

                                    46.

                                    vânzări prin mesaje de tip EDI către clienți aflați în restul lumii, în anul calendaristic precedent

                                    (ix)

                                    pentru întreprinderile care achiziționează servicii de tip cloud computing utilizate prin internet:

                                    47.

                                    achiziționarea poștei electronice ca serviciu de tip cloud computing

                                    48.

                                    achiziționarea de programe informatice de birotică (precum procesatoarele de texte sau foile de calcul) ca serviciu de tip cloud computing

                                    49.

                                    achiziționarea aplicațiilor computerizate financiare sau contabile ca serviciu de tip cloud computing

                                    50.

                                    achiziționarea aplicațiilor computerizate ERP ca serviciu de tip cloud computing

                                    51.

                                    achiziționarea aplicațiilor computerizate CRM ca serviciu de tip cloud computing

                                    52.

                                    achiziționarea aplicațiilor de securitate informatică (precum programe antivirus, pentru controlul accesului la rețea) ca serviciu de tip cloud computing

                                    53.

                                    achiziționarea găzduirii bazei/bazelor de date a/ale întreprinderii ca serviciu de tip cloud computing

                                    54.

                                    achiziționarea stocării de fișiere ca serviciu de tip cloud computing

                                    55.

                                    achiziționarea puterii de procesare pentru utilizarea software-urilor întreprinderii ca serviciu de tip cloud computing

                                    56.

                                    achiziționarea platformei informatice care asigură găzduirea mediului pentru dezvoltarea, testarea sau punerea în funcțiune a aplicațiilor [precum module informatice reutilizabile, interfețe de programare a aplicațiilor (API)] ca serviciu de tip cloud computing

                                    (x)

                                    pentru întreprinderile care utilizează dispozitive sau sisteme interconectate care pot fi monitorizate sau comandate de la distanță prin internet (internetul obiectelor):

                                    57.

                                    pentru gestionarea consumului de energie (precum contoare inteligente, termostate inteligente sau lămpi inteligente)

                                    58.

                                    pentru securitatea spațiilor (de exemplu, sisteme de alarmă, detectoare de fum, încuietori de ușă sau camere de securitate inteligente)

                                    59.

                                    pentru procesele de producție (de exemplu, senzori sau etichete RFID care sunt monitorizate/controlate prin internet și folosite pentru monitorizarea sau automatizarea procesului)

                                    60.

                                    pentru gestionarea logisticii (de exemplu, senzori monitorizați/controlați prin internet pentru urmărirea produselor sau a vehiculelor în gestionarea depozitelor)

                                    61.

                                    pentru operațiuni de întreținere în funcție de starea în care se află echipamentele (de exemplu, senzori monitorizați/controlați prin internet pentru monitorizarea necesităților de întreținere a echipamentelor sau vehiculelor)

                                    62.

                                    pentru serviciile destinate clienților (de exemplu, camere sau senzori inteligenți, monitorizați/controlați prin internet, pentru monitorizarea activităților clienților sau pentru a le oferi acestora o experiență personalizată în materie de cumpărături)

                                    63.

                                    în alte scopuri

                                    (xi)

                                    pentru întreprinderile care folosesc tehnologii de inteligență artificială, care se referă în mod specific la variabilele obligatorii 18-24, scopul utilizării:

                                    64.

                                    pentru marketing sau vânzări (de exemplu, roboți de chat bazați pe prelucrarea limbajului natural pentru oferirea de asistență către clienți, crearea de profiluri ale clienților, optimizarea prețurilor, oferte de marketing personalizate, analiza pieței pe baza învățării automate)

                                    65.

                                    pentru procese de producție (de exemplu, operațiuni de întreținere predictivă bazate pe învățare automată, instrumente pentru clasificarea produselor sau pentru depistarea defectelor produselor pe baza vederii artificiale, drone autonome pentru sarcini de supraveghere a producției, de inspecție sau de securitate, lucrări de asamblare efectuate de roboți autonomi)

                                    66.

                                    pentru organizarea proceselor de administrare a afacerilor (precum asistenți virtuali pentru întreprinderi pe baza învățării automate și/sau a prelucrării limbajului natural, transformarea vocii în text pe baza recunoașterii vocale pentru elaborarea de documente, planificare automată sau programare pe baza învățării automate, traducere automată)

                                    67.

                                    pentru gestionarea întreprinderilor (de exemplu, învățarea automată pentru analiza datelor și asistență în luarea de decizii în materie de investiții sau de altă natură, previzionarea vânzărilor sau a afacerilor pe baza învățării automate, evaluarea riscurilor pe baza învățării automate)

                                    68.

                                    pentru logistică (de exemplu, roboți autonomi pentru soluții de preluare și ambalare în depozite, optimizarea traseelor pe baza învățării automate, roboți autonomi pentru expedierea, urmărirea, distribuția și sortarea coletelor, drone autonome pentru livrarea coletelor)

                                    69.

                                    pentru securitatea TIC (de exemplu, recunoașterea facială bazată pe vederea artificială pentru autentificarea utilizatorilor TIC, detectarea și prevenirea atacurilor cibernetice pe baza învățării automate)

                                    70.

                                    pentru gestionarea sau recrutarea resurselor umane (de exemplu, evaluarea candidaților în faza de selecție preliminară, automatizarea recrutării pe baza învățării automate, crearea de profiluri ale angajaților sau analiza performanțelor pe baza învățării automate, roboți de chat bazați pe prelucrarea limbajului natural pentru recrutare sau ca sprijin în materie de gestionare a resurselor umane)

                        Variabile facultative

                                    (i)

                                    pentru întreprinderile cu angajați și lucrătorii independenți care au acces la internet în interes de serviciu:

                                    1.

                                    punerea la dispoziție a unor dispozitive portabile care permit conectarea mobilă la internet prin intermediul rețelelor de telefonie mobilă, în interes de serviciu

                                    2.

                                    deținerea unui site web

                                    (ii)

                                    pentru întreprinderile care pun la dispoziția angajaților lor și a lucrătorilor independenți dispozitive portabile care permit conectarea mobilă la internet prin intermediul rețelelor de telefonie mobilă, în interes de serviciu:

                                    3.

                                    numărul de angajați și de lucrători independenți sau procentul din numărul total de angajați și de lucrători independenți care utilizează un dispozitiv portabil pus la dispoziție de întreprindere, care permite conectarea la internet prin rețele de telefonie mobilă, în interes de serviciu

                                    (iii)

                                    pentru întreprinderile care dețin un site web:

                                    4.

                                    site-ul web al întreprinderii conține o descriere a bunurilor sau a serviciilor, informații privind prețurile

                                    5.

                                    site-ul web al întreprinderii permite efectuarea unei comenzi sau a unei rezervări online, de exemplu prin intermediul coșului de cumpărături

                                    6.

                                    site-ul web al întreprinderii oferă vizitatorilor posibilitatea de a personaliza sau de a crea online bunuri sau servicii

                                    7.

                                    site-ul web al întreprinderii permite urmărirea stadiului comenzilor plasate

                                    8.

                                    site-ul web al întreprinderii include conținut personalizat pe site-ul web pentru vizitatorii obișnuiți/frecvenți

                                    9.

                                    site-ul web al întreprinderii conține linkuri sau trimiteri la profilurile întreprinderii de pe platformele de comunicare socială

                                    (iv)

                                    pentru întreprinderile care au efectuat vânzări prin internet prin intermediul unor site-uri web sau al unor aplicații de comerț electronic utilizate pentru comercializarea de bunuri sau servicii de mai multe întreprinderi, în anul calendaristic precedent:

                                    10.

                                    numărul de platforme multilaterale de comerț electronic prin intermediul cărora întreprinderea a efectuat vânzări prin internet în anul calendaristic precedent: una, două, mai mult de două

                                    (v)

                                    pentru întreprinderile care au efectuat vânzări prin internet prin intermediul a cel puțin două platforme multilaterale de comerț electronic, în anul calendaristic precedent:

                                    11.

                                    informații dacă mai mult de jumătate din cifra de afaceri generată prin intermediul platformelor multilaterale de comerț electronic a fost generată de o singură platformă multilaterală de comerț electronic, în anul calendaristic precedent

                                    (vi)

                                    pentru întreprinderile care folosesc tehnologii de inteligență artificială, care se referă în mod specific la variabilele obligatorii 18-24:

                                    12.

                                    utilizarea programelor informatice sau a sistemelor de inteligență artificială dezvoltate de angajații proprii (inclusiv de cei angajați în cadrul societăților-mamă sau afiliate)

                                    13.

                                    utilizarea programelor informatice sau a sistemelor comerciale de inteligență artificială modificate de angajații proprii (inclusiv de cei angajați în cadrul societăților-mamă sau afiliate)

                                    14.

                                    utilizarea programelor informatice sau a sistemelor de inteligență artificială cu sursă deschisă modificate de angajații proprii (inclusiv de cei angajați în cadrul societăților-mamă sau afiliate)

                                    15.

                                    utilizarea programelor informatice sau a sistemelor comerciale de inteligență artificială achiziționate „gata pentru a fi utilizate” (inclusiv exemplele în care acestea erau deja integrate într-un articol sau într-un sistem achiziționat)

                                    16.

                                    utilizarea programelor informatice sau a sistemelor de inteligență artificială dezvoltate sau modificate de furnizori externi contractați

                                    (vii)

                                    pentru întreprinderile care nu au folosit tehnologii de inteligență artificială, care se referă în mod specific la variabilele obligatorii 18-24:

                                    17.

                                    luarea în considerare a posibilității de a utiliza tehnologii de inteligență artificială, care se referă în mod specific la variabilele obligatorii 18-24

                                    (viii)

                                    pentru întreprinderile care nu au folosit tehnologii de inteligență artificială, care se referă în mod specific la variabilele obligatorii 18-24, dar care au luat în considerare utilizarea acestora:

                                    18.

                                    tehnologiile de inteligență artificială nu au fost utilizate deoarece costul lor a fost considerat prea ridicat

                                    19.

                                    tehnologiile de inteligență artificială nu au fost utilizate deoarece nu există expertiza corespunzătoare în cadrul întreprinderii

                                    20.

                                    tehnologiile de inteligență artificială nu au fost utilizate deoarece sunt incompatibile cu echipamentele, programele informatice sau sistemele existente

                                    21.

                                    tehnologiile de inteligență artificială nu au fost utilizate din cauza dificultăților în ceea ce privește disponibilitatea sau calitatea datelor necesare

                                    22.

                                    tehnologiile de inteligență artificială nu au fost utilizate din cauza preocupărilor în ceea ce privește încălcarea protecției datelor și a confidențialității

                                    23.

                                    tehnologiile de inteligență artificială nu au fost utilizate din cauza neclarităților în ceea ce privește consecințele juridice (de exemplu, răspunderea în cazul daunelor provocate de utilizarea inteligenței artificiale)

                                    24.

                                    tehnologiile de inteligență artificială nu au fost utilizate din considerente etice

                                    25.

                                    tehnologiile de inteligență artificială nu au fost utilizate deoarece nu sunt utile pentru întreprindere

                        Unitatea de măsură

                        Cifre absolute, cu excepția caracteristicilor referitoare la cifra de afaceri în moneda națională (mii) sau la procentul din cifra de afaceri (totală)

                        Populația statistică

                           Sfera de cuprindere a activităților:

                        secțiunile NACE C-J, L-N și grupa 95.1

                           Clasele de mărime vizate:

                        Întreprinderile cu cel puțin 10 angajați și lucrători independenți. Întreprinderile cu mai puțin de 10 angajați și lucrători independenți pot fi vizate în mod opțional

                        Defalcări

                           Defalcare pe activități

                           pentru calcularea agregatelor naționale:

                                    —

                                    agregatele secțiunilor și grupelor NACE C+D+E+F+G+H+I+J+L+M+N+95.1, D+E

                                    —

                                    secțiunile NACE: C, F, G, H, I, J, L, M, N

                                    —

                                    diviziunile NACE: 47, 55

                                    —

                                    agregatele diviziunilor NACE: 10+11+12+13+14+15+16+17+18, 19+20+21+22+23, 24+25, 26+27+28+29+30+31+32+33

                                    —

                                    agregat al diviziunilor și al grupelor: 26.1+26.2+26.3+26.4+26.8+46.5+58.2+61+62+63.1+95.1

                           doar pentru contribuție la totalurile europene

                                    —

                                    secțiunile NACE: D, E

                                    —

                                    diviziunile NACE: 19, 20, 21, 26, 27, 28, 45, 46, 61, 72, 79

                                    —

                                    grupa NACE: 95.1

                                    —

                                    agregatele diviziunilor NACE: 10+11+12, 13+14+15, 16+17+18, 22+23, 29+30, 31+32+33, 58+59+60, 62+63, 69+70+71, 73+74+75, 77+78+80+81+82

                           Clasa de mărime în funcție de numărul de angajați și de lucrători independenți: 10+, 10-49, 50-249, 250+; opțional: 0-9, 0-1, 2-9

                        Termenul de transmitere a datelor

                        5 octombrie 2021


title: Regulamentul de punere în aplicare (UE) 2020/1033 al Comisiei din 15 iulie 2020 privind reînnoirea autorizației pentru L-arginină produsă de Corynebacterium glutamicum ATCC 13870 și a autorizației pentru L-arginină produsă de Corynebacterium glutamicum KCCM 80182 ca aditivi furajeri pentru toate speciile de animale și de abrogare a Regulamentului (CE) nr. 1139/2007 (Text cu relevanță pentru SEE)

text:
                  16.7.2020

                  RO

                  Jurnalul Oficial al Uniunii Europene

                  L 227/27

         REGULAMENTUL DE PUNERE ÎN APLICARE (UE) 2020/1033 AL COMISIEI
         din 15 iulie 2020
         privind reînnoirea autorizației pentru L-arginină produsă de Corynebacterium glutamicum ATCC 13870 și a autorizației pentru L-arginină produsă de Corynebacterium glutamicum KCCM 80182 ca aditivi furajeri pentru toate speciile de animale și de abrogare a Regulamentului (CE) nr. 1139/2007
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1831/2003 al Parlamentului European și al Consiliului din 22 septembrie 2003 privind aditivii din hrana animalelor (1), în special articolul 9 alineatul (2),
         întrucât:

                     (1)

                     Regulamentul (CE) nr. 1831/2003 prevede autorizarea aditivilor destinați utilizării în hrana animalelor, precum și motivele și procedurile de acordare și de reînnoire a acestor autorizații.

                     (2)

                     L-arginina produsă de Corynebacterium glutamicum ATCC 13870 a fost autorizată timp de 10 ani ca aditiv furajer pentru toate speciile de animale prin Regulamentul (CE) nr. 1139/2007 al Comisiei (2).

                     (3)

                     În conformitate cu articolul 14 din Regulamentul (CE) nr. 1831/2003, a fost depusă o cerere de reînnoire a autorizației pentru L-arginină produsă de Corynebacterium glutamicum ATCC 13870 ca aditiv furajer pentru toate speciile de animale, solicitându-se ca aditivul respectiv să fie clasificat în categoria de aditivi „aditivi nutriționali”, grupa funcțională „aminoacizi, sărurile acestora și produsele analoge”. Această cerere a fost însoțită de informațiile și documentele prevăzute la articolul 14 alineatul (2) din Regulamentul (CE) nr. 1831/2003 și a inclus o solicitare de schimbare a denumirii tulpinii în Corynebacterium glutamicum NITE SD 00285.

                     (4)

                     În conformitate cu articolul 7 din Regulamentul (CE) nr. 1831/2003, a fost depusă o cerere pentru autorizarea L-argininei produsă de Corynebacterium glutamicum KCCM 80182 ca aditiv furajer destinat utilizării în hrana pentru animale și în apa de băut pentru toate speciile de animale. Cererea se referă la autorizarea L-argininei produse de Corynebacterium glutamicum KCCM 80182 ca aditiv furajer pentru toate speciilor de animale în vederea clasificării în categoria „aditivi nutriționali”, grupa funcțională „aminoacizi, sărurile acestora și produsele analoge”, precum și în categoria „aditivi senzoriali”, grupa funcțională „compuși aromatizanți”. Cererea a fost însoțită de informațiile și de documentele prevăzute la articolul 7 alineatul (3) din Regulamentul (CE) nr. 1831/2003.

                     (5)

                     În avizele din 3 aprilie 2019 (3) și 14 mai 2019 (4), Autoritatea Europeană pentru Siguranța Alimentară (denumită în continuare „autoritatea”) a concluzionat că, în condițiile de utilizare propuse, substanța L-arginină produsă de Corynebacterium glutamicum NITE SD 00285 și de Corynebacterium glutamicum KCCM 80182 nu are efecte negative asupra sănătății animalelor, a sănătății consumatorilor sau asupra mediului. Autoritatea a afirmat de asemenea că L-arginina produsă de Corynebacterium glutamicum NITE SD 00285 este iritantă pentru piele, corozivă pentru ochi și periculoasă în caz de inhalare. Pentru L-arginina produsă de Corynebacterium glutamicum KCCM 80182, autoritatea a afirmat că este corozivă pentru piele și ochi. Prin urmare, Comisia consideră că este necesar să fie luate măsuri adecvate de protecție pentru a preveni efectele negative asupra sănătății umane, în special în ceea ce îi privește pe utilizatorii aditivului. De asemenea, autoritatea a concluzionat că aditivul reprezintă o sursă eficientă de aminoacid arginină pentru toate speciile de animale și că, pentru ca L-arginina administrată ca supliment să fie pe deplin eficace la rumegătoare, aceasta trebuie să fie protejată contra degradării în rumen.

                     (6)

                     În avizul său referitor la L-arginina produsă de Corynebacterium glutamicum KCCM 80182, autoritatea și-a exprimat preocuparea cu privire la siguranța administrării simultane pe care orală a aminoacidului prin intermediul apei de băut și al hranei pentru animale. Cu toate acestea, autoritatea nu a propus un conținut maxim de L‐arginină. Mai mult, autoritatea recomandă suplimentarea cu L-arginină în cantități corespunzătoare. Astfel, în cazul suplimentării cu L-arginină prin intermediul apei de băut, este indicat ca utilizatorul să fie avertizat să ia în considerare aportul alimentar cu toți aminoacizii esențiali și esențiali în anumite condiții.

                     (7)

                     Trebuie prevăzute restricții și condiții pentru a se permite un control mai bun pentru L‐arginină atunci când este utilizată drept compus aromatizant. În ceea ce privește L‐arginina utilizată drept compus aromatizant, trebuie indicat pe etichetă conținutul recomandat. Atunci când acest conținut este depășit, pe eticheta preamestecurilor trebuie indicate anumite informații.

                     (8)

                     În ceea ce privește utilizarea L-argininei drept compus aromatizant, autoritatea afirmă că, atunci când este utilizată în doza recomandată, nu mai este necesară demonstrarea eficacității. Nu este autorizată utilizarea L-argininei în apa de băut în calitate de compus aromatizant. În doza recomandată, este puțin probabil ca L-arginina în calitate de compus aromatizant să pună probleme pentru aportul alimentar cu toți aminoacizii esențiali și esențiali în anumite condiții.

                     (9)

                     Autoritatea nu consideră că sunt necesare cerințe specifice pentru monitorizare după introducerea pe piață. În plus, autoritatea a verificat rapoartele privind metoda de analiză a aditivului furajer în hrana pentru animale transmise de laboratorul de referință înființat prin Regulamentul (CE) nr. 1831/2003.

                     (10)

                     Evaluarea substanței L-arginină produsă de Corynebacterium glutamicum NITE SD 00285 și de Corynebacterium glutamicum KCCM 80182 arată că sunt îndeplinite condițiile de autorizare prevăzute la articolul 5 din Regulamentul (CE) nr. 1831/2003. În consecință, utilizarea acestui aditiv trebuie să fie autorizată în conformitate cu specificațiile din anexa la prezentul regulament.

                     (11)

                     Ca urmare a reînnoirii autorizației pentru L-arginina produsă de Corynebacterium glutamicum ATCC 13870 ca aditiv furajer în condițiile stabilite în anexa la prezentul regulament, Regulamentul (CE) nr. 1139/2007 trebuie abrogat.

                     (12)

                     Întrucât nu se impune ca, din motive de siguranță, modificările condițiilor de autorizare a L-argininei produse de Corynebacterium glutamicum ATCC 13870 să se aplice imediat, este necesar să se prevadă o perioadă de tranziție corespunzătoare pentru ca părțile interesate să se pregătească să îndeplinească noile cerințe care rezultă din reînnoirea autorizației.

                     (13)

                     Faptul că utilizarea L-argininei drept compus aromatizant nu este autorizată în apa de băut nu exclude utilizarea sa în hrana combinată pentru animale, care este administrată prin intermediul apei.

                     (14)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1

               (1)   Se reînnoiește, în condițiile stabilite în anexă, autorizația pentru L-arginina produsă de Corynebacterium glutamicum ATCC 13870, aparținând categoriei de aditivi „aditivi nutriționali” și grupei funcționale „aminoacizi, sărurile acestora și produsele analoge”.

               (2)   L-arginina produsă de Corynebacterium glutamicum KCCM 80182, aparținând categoriei de aditivi „aditivi nutriționali” și grupei funcționale „aminoacizi, sărurile acestora și produsele analoge”, precum și categoriei de aditivi „aditivi senzoriali” și grupei funcționale „compuși aromatizanți” este autorizată ca aditiv în hrana pentru animale în condițiile stabilite în anexă.

            Articolul 2

               (1)   L-arginina produsă de Corynebacterium glutamicum ATCC 13870 și preamestecurile care o conțin, produse și etichetate înainte de 5 februarie 2021 în conformitate cu normele aplicabile înainte de 5 august 2020 poate fi, în continuare, introdusă pe piață și utilizată până la epuizarea stocurilor existente.

               (2)   Materiile prime destinate hranei animalelor și hrana combinată pentru animale care conțin substanțele menționate la alineatul (1) și care sunt produse și etichetate înainte de 5 august 2021 în conformitate cu normele aplicabile înainte de 5 august 2020 pot fi în continuare introduse pe piață și utilizate până la epuizarea stocurilor existente dacă sunt destinate animalelor de la care se obțin produse alimentare.

               (3)   Materiile prime destinate hranei animalelor și hrana combinată pentru animale care conțin substanțele menționate la alineatul (1) și care sunt produse și etichetate înainte de 5 august 2022 în conformitate cu normele aplicabile înainte de 5 august 2020 pot fi în continuare introduse pe piață și utilizate până la epuizarea stocurilor existente dacă sunt destinate animalelor de la care nu se obțin produse alimentare.

            Articolul 3
            Regulamentul (CE) nr. 1139/2007 se abrogă.

            Articolul 4
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 15 iulie 2020.

                  Pentru Comisie

                  Președintele

               Ursula VON DER LEYEN

            (1)  JO L 268, 18.10.2003, p. 29.

            (2)  Regulamentul (CE) nr. 1139/2007 al Comisiei din 1 octombrie 2007 privind autorizarea L-argininei ca aditiv pentru hrana animalelor (JO L 256, 2.10.2007, p. 11).

            (3)  EFSA Journal 2019;17(5):5696.

            (4)  EFSA Journal 2019;17(6):5720.

            ANEXĂ

                           Numărul de identificare al aditivului

                           Numele titularului autorizației

                           Aditivul

                           Compoziția, formula chimică, descrierea, metoda de analiză.

                           Specia sau categoria de animale

                           Vârsta maximă

                           Conținutul minim

                           Conținutul maxim

                           Alte dispoziții

                           Sfârșitul perioadei de autorizare

                           mg/kg de furaj complet cu un conținut de umiditate de 12 %

                           Categoria aditivi nutriționali. Grupa funcțională: aminoacizi, sărurile acestora și produsele analoge

                        3c364

                        —

                        L-arginină

                           Compoziția aditivului

                        Pulbere cu un conținut minim de L-arginină de 98 % (raportat la substanța uscată) și un conținut maxim de apă de 15 %

                        Toate speciile de animale

                        —

                        —

                        —

                                    1.

                                    L-arginina poate fi introdusă pe piață și utilizată ca aditiv sub formă de preparat.

                                    2.

                                    A se menționa condițiile de depozitare și stabilitatea la tratament termic în instrucțiunile de utilizare a aditivului și a preamestecului.

                                    3.

                                    Conținutul de umiditate se indică pe eticheta aditivului.

                                    4.

                                    Pentru utilizatorii aditivului și ai preamestecului, operatorii din sectorul hranei pentru animale stabilesc proceduri operaționale și măsuri organizatorice pentru a contracara riscurile potențiale pentru ochi și piele și în caz de inhalare. În cazul în care respectivele riscuri nu pot fi eliminate sau reduse la minimum prin astfel de proceduri și de măsuri, aditivul și preamestecul se utilizează cu echipament individual de protecție.

                        5 august 2030

                           Caracterizarea substanței active

                        L-arginină (acid (S)-2-amino-5-guanidinopentanoic) produsă prin fermentare cu Corynebacterium glutamicum NITE SD 00285.
                        Formula chimică: C6H14N4O2
                        Numărul CAS: 74-79-3

                           Metoda analitică
                            (1)

                        Pentru identificarea L-argininei în aditivul furajer:

                                    —

                                    Codexul substanțelor chimice din alimente (Food Chemical Codex) „L‐arginine monograph”.

                              Pentru cuantificarea argininei în aditivul furajer:

                                    —

                                    cromatografie cu schimb de ioni cuplată cu derivatizare post-coloană și detecție fotometrică (IEC-VIS)

                              Pentru cuantificarea argininei în preamestecuri, în furajele combinate și în materiile prime destinate hranei animalelor:

                                    —

                                    cromatografie cu schimb de ioni cuplată cu derivatizare post-coloană și cu detecție fotometrică (IEC-VIS) – Regulamentul (CE) nr. 152/2009 al Comisiei (anexa III, partea F).

                        3c362

                        —

                        L-arginină

                           Compoziția aditivului

                        Pulbere cu un conținut minim de L-arginină de 98 % (raportat la substanța uscată) și un conținut maxim de apă de 0,5 %

                        Toate speciile de animale

                        —

                        —

                        —

                                    1.

                                    L-arginina poate fi introdusă pe piață și utilizată ca aditiv sub formă de preparat.

                                    2.

                                    Aditivul poate fi utilizat și prin intermediul apei de băut.

                                    3.

                                    În instrucțiunile de utilizare a aditivului și a preamestecului, se menționează condițiile de depozitare, stabilitatea la tratament termic și stabilitatea în apa de băut.

                                    4.

                                    Declarația care trebuie menționată pe eticheta aditivului și a preamestecului: „Suplimentarea cu L‐arginină, îndeosebi prin intermediul apei de băut, trebuie să țină seama de toți aminoacizii esențiali și esențiali în anumite condiții, pentru a se evita dezechilibrele.”

                                    5.

                                    Pentru utilizatorii aditivului și ai preamestecului, operatorii din sectorul hranei pentru animale stabilesc proceduri operaționale și măsuri organizatorice pentru a aborda riscurile potențiale pentru piele și ochi. În cazul în care respectivele riscuri nu pot fi eliminate sau reduse la minimum prin astfel de proceduri și de măsuri, aditivul și preamestecul se utilizează cu echipament individual de protecție.

                        5 august 2030

                           Caracterizarea substanței active

                        L-arginină [acid (S)-2-amino-5-guanidinopentanoic] produsă prin fermentare cu Corynebacterium glutamicum KCCM 80182
                        Formula chimică: C6H14N4O2
                        Numărul CAS: 74-79-3

                           Metoda analitică
                            (2)

                        Pentru identificarea L-argininei în aditivul furajer:

                                    —

                                    Codexul substanțelor chimice din alimente (Food Chemical Codex) „L‐arginine monograph”.

                              Pentru cuantificarea argininei în aditivul furajer și în apă:

                                    —

                                    cromatografie cu schimb de ioni cuplată cu derivatizare post-coloană și detecție fotometrică (IEC-VIS)

                              Pentru cuantificarea argininei în preamestecuri, în furajele combinate și în materiile prime destinate hranei animalelor:

                                    —

                                    cromatografie cu schimb de ioni cuplată cu derivatizare post-coloană și cu detecție fotometrică (IEC-VIS) – Regulamentul (CE) nr. 152/2009 al Comisiei (anexa III, partea F).

                           Categorie: aditivi senzoriali. Grupa funcțională: compuși aromatizanți

                        3c362

                        —

                        L-arginină

                           Compoziția aditivului

                        Pulbere cu un conținut minim de L-arginină de 98 % (raportat la substanța uscată) și un conținut maxim de apă de 0,5 %

                        Toate speciile de animale

                        —

                        —

                                    1.

                                    L-arginina poate fi introdusă pe piață și utilizată ca aditiv sub formă de preparat.

                                    2.

                                    Aditivul se adaugă în hrana pentru animale sub formă de preamestec.

                                    3.

                                    A se menționa condițiile de depozitare și stabilitatea la tratament termic în instrucțiunile de utilizare a aditivului și a preamestecului.

                                    4.

                                    Pe eticheta aditivului se indică următoarele:
                                    „Conținut maxim recomandat de substanță activă în furajul complet cu un conținut de umiditate de 12 %: 25 mg/kg”

                                    5.

                                    Grupa funcțională, numărul de identificare, denumirea și cantitatea de substanță activă adăugată se indică pe eticheta preamestecurilor, în cazul în care următorul conținut de substanță activă din furajul complet cu un conținut de umiditate de 12 % depășește: 25 mg/kg

                                    6.

                                    Pentru utilizatorii aditivului și ai preamestecului, operatorii din sectorul hranei pentru animale stabilesc proceduri operaționale și măsuri organizatorice pentru a aborda riscurile potențiale pentru piele și ochi. În cazul în care respectivele riscuri nu pot fi eliminate sau reduse la minimum prin astfel de proceduri și de măsuri, aditivul și preamestecul se utilizează cu echipament individual de protecție.

                        5 august 2030

                           Caracterizarea substanței active

                        L-arginină [acid (S)-2-amino-5-guanidinopentanoic] produsă prin fermentare cu Corynebacterium glutamicum KCCM 80182
                        Formula chimică: C6H14N4O2
                        Numărul CAS: 74-79-3
                        Flavis 17.003

                           Metoda analitică
                            (3)

                        Pentru identificarea L-argininei în aditivul furajer:

                                    —

                                    Codexul substanțelor chimice din alimente (Food Chemical Codex) „L‐arginine monograph”.

                              Pentru cuantificarea argininei în aditivul furajer:

                                    —

                                    cromatografie cu schimb de ioni cuplată cu derivatizare post-coloană și detecție fotometrică (IEC-VIS)

                              Pentru cuantificarea argininei în preamestecuri, în furajele combinate și în materiile prime destinate hranei animalelor:

                                    —

                                    cromatografie cu schimb de ioni cuplată cu derivatizare post-coloană și detecție fotometrică (IEC-VIS): Regulamentul (CE) nr. 152/2009 al Comisiei (anexa III, partea F).

               (1)  Detaliile metodelor analitice sunt disponibile la următoarea adresă a laboratorului de referință: https://ec.europa.eu/jrc/en/eurl/feed-additives/evaluation-reports

               (2)  Detaliile metodelor analitice sunt disponibile la următoarea adresă a laboratorului de referință: https://ec.europa.eu/jrc/en/eurl/feed-additives/evaluation-reports

               (3)  Detaliile metodelor analitice sunt disponibile la următoarea adresă a laboratorului de referință: https://ec.europa.eu/jrc/en/eurl/feed-additives/evaluation-reports


title: Regulamentul de punere în aplicare (UE) 2020/1034 al Comisiei din 15 iulie 2020 privind autorizarea unui preparat de endo-1,4-beta-xilanază produsă de Aspergillus oryzae (DSM 26372) ca aditiv furajer pentru găinile ouătoare (titularul autorizației: DSM Nutritional Products Ltd, reprezentat de DSM Nutritional Products Sp. Z o.o) (Text cu relevanță pentru SEE)

text:
                  16.7.2020

                  RO

                  Jurnalul Oficial al Uniunii Europene

                  L 227/34

         REGULAMENTUL DE PUNERE ÎN APLICARE (UE) 2020/1034 AL COMISIEI
         din 15 iulie 2020
         privind autorizarea unui preparat de endo-1,4-beta-xilanază produsă de Aspergillus oryzae (DSM 26372) ca aditiv furajer pentru găinile ouătoare (titularul autorizației: DSM Nutritional Products Ltd, reprezentat de DSM Nutritional Products Sp. Z o.o)
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1831/2003 al Parlamentului European și al Consiliului din 22 septembrie 2003 privind aditivii din hrana animalelor (1), în special articolul 9 alineatul (2),
         întrucât:

                     (1)

                     Regulamentul (CE) nr. 1831/2003 prevede autorizarea aditivilor destinați utilizării în hrana animalelor, precum și motivele și procedurile de acordare a unor astfel de autorizații.

                     (2)

                     În conformitate cu articolul 7 din Regulamentul (CE) nr. 1831/2003, s-a depus o cerere de autorizație pentru un preparat de endo-1,4-beta-xilanază produsă de Aspergillus oryzae (DSM 26372). Această cerere a fost însoțită de informațiile și documentele necesare conform dispozițiilor articolului 7 alineatul (3) din regulamentul respectiv.

                     (3)

                     Cererea vizează autorizarea unui preparat de endo-1,4-beta-xilanază produsă de Aspergillus oryzae (DSM 26372) ca aditiv furajer pentru găinile ouătoare, în vederea clasificării în categoria de aditivi „aditivi zootehnici”.

                     (4)

                     În avizele din 26 septembrie 2017 (2) și 13 noiembrie 2019 (3), Autoritatea Europeană pentru Siguranța Alimentară (denumită în continuare „autoritatea”) a concluzionat că, în condițiile de utilizare propuse, preparatul de endo-1,4-beta-xilanază produsă de Aspergillus oryzae (DSM 26372) nu are efecte adverse asupra sănătății animalelor, asupra siguranței consumatorilor sau asupra mediului. De asemenea, autoritatea a concluzionat că aditivul este considerat ca fiind o substanță potențial sensibilizantă pentru căile respiratorii și că nu s-a putut trage nicio concluzie în legătură cu potențialul de sensibilizare a pielii de către aditivul în cauză. Prin urmare, Comisia consideră că este necesar să fie luate măsuri adecvate de protecție pentru a preveni efectele negative asupra sănătății umane, în special în ceea ce îi privește pe utilizatorii aditivului. Autoritatea a concluzionat totodată că aditivul a demonstrat că are efecte asupra îmbunătățirii producției de ouă. Autoritatea nu consideră că sunt necesare cerințe specifice pentru monitorizare după introducerea pe piață. În plus, autoritatea a verificat raportul privind metoda de analiză a aditivului în hrana pentru animale, transmis de laboratorul de referință înființat prin Regulamentul (CE) nr. 1831/2003.

                     (5)

                     Evaluarea preparatului de endo-1,4-beta-xilanază produsă de Aspergillus oryzae (DSM 26372) arată că sunt îndeplinite condițiile de autorizare prevăzute la articolul 5 din Regulamentul (CE) nr. 1831/2003. În consecință, trebuie autorizată utilizarea preparatului respectiv, astfel cum se specifică în anexa la prezentul regulament.

                     (6)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Preparatul indicat în anexă, aparținând categoriei de aditivi „aditivi zootehnici” și grupei funcționale „promotori de digestibilitate”, se autorizează ca aditiv destinat hranei pentru animale, astfel cum se prevede în anexă.

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 15 iulie 2020.

                  Pentru Comisie

                  Președintele

               Ursula VON DER LEYEN

            (1)  JO L 268, 18.10.2003, p. 29.

            (2)  EFSA Journal 2017;15(10):5020.

            (3)  EFSA Journal 2019;17(11):5919.

            ANEXĂ

                           Numărul de identificare al aditivului

                           Numele deținătorului autorizației

                           Aditivul

                           Compoziția, formula chimică, descrierea, metoda analitică

                           Specia sau categoria de animale

                           Vârsta maximă

                           Conținutul minim

                           Conținutul maxim

                           Alte dispoziții

                           Sfârșitul perioadei de autorizare

                           Unități de activitate/kg de furaj complet cu un conținut de umiditate de 12 %

                           Categoria aditivilor zootehnici. Grupa funcțională: promotori de digestibilitate

                        4a1607i

                        DSM Nutritional Products Ltd, reprezentată de DSM Nutritional Products Sp. Z.o.o.

                        Endo-1,4-beta-xilanază
                        (EC 3.2.1.8)

                              Compoziția aditivului

                        Preparat de endo-1,4-beta-xilanază (EC 3.2.1.8) produsă de Aspergillus oryzae (DSM 26372) având o activitate minimă de:
                        Formă solidă: 1 000  FXU  (1)/g
                        Formă lichidă: 650 FXU/ml

                        Găini ouătoare

                        —

                        100 FXU

                        —

                                    1.

                                    A se menționa condițiile de depozitare și stabilitatea la tratament termic în instrucțiunile de utilizare a aditivului și a preamestecului.

                                    2.

                                    Pentru utilizatorii aditivului și ai preamestecurilor, operatorii din sectorul hranei pentru animale stabilesc proceduri operaționale și măsuri organizatorice pentru a contracara riscurile potențiale care rezultă din utilizarea lor. În cazul în care respectivele riscuri nu pot fi eliminate sau reduse la minimum prin astfel de proceduri și de măsuri, aditivul și preamestecurile se utilizează cu echipamente de protecție individuală, inclusiv cu echipamente de protecție pentru piele, ochi și aparatul respirator.

                        5.8.2030

                              Caracterizarea substanței active

                        Endo-1,4-beta-xilanază (EC 3.2.1.8) produsă de Aspergillus oryzae (DSM 26372)

                              Metoda analitică

                            (2)

                        Pentru cuantificarea endo-1,4-beta-xilanazei produsă de Aspergillus oryzae (DSM 26372) într-un aditiv furajer:

                                    —

                                    metodă colorimetrică prin măsurarea compusului colorat produs de acidul dinitro salicilic (DNSA) și a grupărilor de xilosilic eliberate prin acțiunea xilanazei asupra arabinoxilanului.

                              Pentru cuantificarea endo-1,4-beta-xilanazei produse de Aspergillus oryzae (DSM 26372) în preamestecuri și furaje:

                                    —

                                    metodă colorimetrică prin măsurarea colorantului solubil în apă eliberat prin acțiunea xilanazei din azo-xilanul de tărâțe de ovăz marcat printr-un colorant.

               (1)  1 FXU este cantitatea de enzimă care eliberează 7,8 micromoli de zaharuri reductoare (măsurate în echivalenți xiloză) pe minut din azo-arabinoxilanul de grâu la pH 6,0 și 50 °C.

               (2)  Detalii ale metodelor analitice sunt disponibile la următoarea adresă a laboratorului de referință: https://ec.europa.eu/jrc/en/eurl/feed-additives/evaluation-reports


title: Regulamentul de punere în aplicare (UE) 2020/1175 al Comisiei din 7 august 2020 privind autorizarea clorhidratului monohidrat de L-cisteină produs prin fermentare cu Escherichia coli KCCM 80180 și Escherichia coli KCCM 80181 ca aditiv destinat hranei tuturor speciilor de animale (Text cu relevanță pentru SEE)

text:
                  10.8.2020

                  RO

                  Jurnalul Oficial al Uniunii Europene

                  L 259/6

         REGULAMENTUL DE PUNERE ÎN APLICARE (UE) 2020/1175 AL COMISIEI
         din 7 august 2020
         privind autorizarea clorhidratului monohidrat de L-cisteină produs prin fermentare cu Escherichia coli KCCM 80180 și
            Escherichia coli KCCM 80181 ca aditiv destinat hranei tuturor speciilor de animale
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1831/2003 al Parlamentului European și al Consiliului din 22 septembrie 2003 privind aditivii din hrana animalelor (1), în special articolul 9 alineatul (2),
         întrucât:

                     (1)

                     Regulamentul (CE) nr. 1831/2003 prevede autorizarea aditivilor destinați hranei animalelor, precum și motivele și procedurile de acordare a unei astfel de autorizații.

                     (2)

                     În conformitate cu articolul 7 din Regulamentul (CE) nr. 1831/2003, a fost transmisă o cerere de autorizare a clorhidratului monohidrat de L-cisteină produs prin fermentare cu Escherichia coli KCCM 80180 și Escherichia coli KCCM 80181. Cererea a fost însoțită de informațiile și de documentele necesare în temeiul articolului 7 alineatul (3) din Regulamentul (CE) nr. 1831/2003.

                     (3)

                     Cererea se referă la autorizarea clorhidratului monohidrat de L-cisteină produs prin fermentare cu Escherichia coli KCCM 80180 și Escherichia coli KCCM 80181 ca aditiv destinat hranei tuturor speciilor de animale. Solicitantul a cerut ca aditivul în cauză să fie clasificat în categoria „aditivi senzoriali”.

                     (4)

                     Autoritatea Europeană pentru Siguranța Alimentară („autoritatea”) a concluzionat în avizul ei din 10 ianuarie 2020 (2) că, în condițiile de utilizare propuse în hrana pentru animale, clorhidratul monohidrat de L-cisteină produs prin fermentare cu Escherichia coli KCCM 80180 și Escherichia coli KCCM 80181 nu are efecte adverse asupra sănătății animale, asupra siguranței consumatorilor sau asupra mediului. În concluziile sale, autoritatea a avut în vedere, de asemenea, că solicitantul propune etichetarea aditivului cu fraza de pericol H335 (poate provoca iritarea căilor respiratorii) în temeiul Regulamentului (CE) nr. 1272/2008 (3). Prin urmare, Comisia consideră că este necesar să fie luate măsuri adecvate de protecție pentru a preveni efectele adverse asupra sănătății umane, în special în ceea ce privește utilizatorii aditivului. De asemenea, autoritatea a concluzionat că, întrucât substanța în cauză este utilizată în produse alimentare, iar funcția sa în hrana pentru animale este aceeași ca în cazul produselor alimentare, nu este necesară o demonstrare suplimentară a eficacității în hrana pentru animale.

                     (5)

                     Pentru a face posibil un control mai bun, ar trebui prevăzute restricții și condiții. În ceea ce privește clorhidratul monohidrat de L-cisteină, conținuturile recomandate trebuie indicate pe eticheta aditivului. În cazul în care aceste conținuturi sunt depășite, este necesar ca, pe eticheta preamestecurilor să fie indicate anumite informații.

                     (6)

                     Autoritatea nu consideră că sunt necesare cerințe specifice pentru monitorizarea ulterioară introducerii pe piață. În plus, autoritatea a verificat raportul privind metoda de analiză a aditivilor în hrana pentru animale, transmis de laboratorul de referință înființat prin Regulamentul (CE) nr. 1831/2003.

                     (7)

                     Evaluarea clorhidratului monohidrat de L-cisteină produs prin fermentare cu Escherichia coli KCCM 80180 și Escherichia coli KCCM 80181 arată că sunt îndeplinite condițiile de autorizare prevăzute la articolul 5 din Regulamentul (CE) nr. 1831/2003. Prin urmare, utilizarea acestei substanțe ar trebui să fie autorizată conform anexei la prezentul regulament.

                     (8)

                     Faptul că clorhidratului monohidrat de L-cisteină produs prin fermentare cu Escherichia coli KCCM 80180 și Escherichia coli KCCM 80181 nu este autorizat pentru a fi utilizat ca aromatizant în apa de băut nu împiedică utilizarea sa în hrana combinată pentru animale care se administrează prin intermediul apei.

                     (9)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Substanțele specificate în anexă, aparținând categoriei „aditivi senzoriali” și grupei funcționale „compuși aromatizanți”, sunt autorizate pentru a fi utilizate ca aditivi în hrana animalelor în condițiile stabilite în anexa respectivă.

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 7 august 2020.

                  Pentru Comisie

                  Președintele

               Ursula VON DER LEYEN

            (1)  JO L 268, 18.10.2003, p. 29.

            (2)  EFSA Journal 2020;18(2):6003.

            (3)  Regulamentul (CE) nr. 1272/2008 al Parlamentului European și al Consiliului din 16 decembrie 2008 privind clasificarea, etichetarea și ambalarea substanțelor și a amestecurilor, de modificare și de abrogare a Directivelor 67/548/CEE și 1999/45/CE, precum și de modificare a Regulamentului (CE) nr. 1907/2006 (JO L 353, 31.12.2008, p. 1).

            ANEXĂ

                        Numărul de identificare al aditivului

                        Numele titularului autorizației

                        Aditiv

                        Compoziția, formula chimică, descrierea, metoda analitică

                        Specia sau categoria de animale

                        Vârsta maximă

                        Conținutul minim

                        Conținutul maxim

                        Alte dispoziții

                        Sfârșitul perioadei de autorizare

                        mg de substanță activă/kg de hrană completă pentru animale cu un conținut de umiditate de 12 %

                           Categorie: aditivi senzoriali. Grupa funcțională: compuși aromatizanți

                        2b920i

                        -

                        clorhidrat monohidrat de L-cisteină

                        Compoziția aditivului
                        clorhidrat monohidrat de L-cisteină
                        Caracterizarea substanței active
                        clorhidrat monohidrat de L-cisteină
                        Produs prin fermentare cu Escherichia coli KCCM 80180 și Escherichia coli KCCM 80181
                        Puritate: minimum 98,5 %
                        Formula chimică: C3H7NO2S •HClH2O.
                        Număr CAS 7048-04-6
                        Nr. FLAVIS 17.032
                        Metoda de analiză  (1)

                        Pentru identificarea clorhidratului monohidrat de L-cisteină în aditivul destinat hranei pentru animale:

                                    —

                                    cromatografie prin schimb ionic cuplată cu derivatizare post-coloană și detecție fotometrică (IEC-VIS), Ph.Eur. 6.6-2.2.56-Metoda 1

                              Pentru cuantificarea clorhidratului monohidrat de L-cisteină în aditivul destinat hranei pentru animale:

                                    —

                                    cromatografie prin schimb ionic cuplată cu derivatizare post-coloană și cu detecție optică (IEC-VIS/FD)

                              Pentru cuantificarea clorhidratului monohidrat de L-cisteină în preamestecuri:

                                    —

                                    cromatografie prin schimb ionic cuplată cu derivatizare post-coloană și cu detecție fotometrică (IEC-VIS) – Regulamentul (CE) nr. 152/2009 al Comisiei
                                    (anexa III partea F)

                        Toate speciile de animale

                        -

                        -

                        -

                                    1.

                                    Aditivul se adaugă în hrana pentru animale sub formă de preamestec.

                                    2.

                                    A se menționa condițiile de depozitare și stabilitatea la tratament termic în instrucțiunile de utilizare a aditivului și a preamestecurilor.

                                    3.

                                    Pe eticheta aditivului se indică următoarele:
                                    „Conținut maxim recomandat de substanță activă în hrana completă pentru animale cu un conținut de umiditate de 12 %: 25 mg/kg”.

                                    4.

                                    Pe eticheta preamestecurilor se indică grupa funcțională, numărul de identificare, denumirea și cantitatea de substanță activă adăugată, în cazul în care conținutul de substanță activă din hrana completă pentru animale cu un conținut de umiditate de 12 % depășește: 25 mg/kg

                                    5.

                                    Pentru utilizatorii aditivului și preamestecurilor, operatorii din sectorul hranei pentru animale stabilesc proceduri operaționale și măsuri organizatorice pentru a aborda riscurile potențiale în caz de inhalare. În cazul în care respectivele riscuri nu pot fi eliminate sau reduse la minimum prin astfel de proceduri și măsuri, aditivul și preamestecurile se utilizează cu echipamente de protecție individuală, inclusiv cu echipamente de protecție respiratorie.

                        30.9.2030

               (1)  Detaliile metodelor analitice sunt disponibile la următoarea adresă a laboratorului de referință: https://ec.europa.eu/jrc/en/eurl/feed-additives/evaluation-reports


title: Regulamentul de punere în aplicare (UE) 2020/1328 al Comisiei din 18 septembrie 2020 de aprobare a unei modificări care nu este minoră a caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate [„Fraise du Périgord” (IGP)]

text:
                  25.9.2020

                  RO

                  Jurnalul Oficial al Uniunii Europene

                  L 312/4

         REGULAMENTUL DE PUNERE ÎN APLICARE (UE) 2020/1328 AL COMISIEI
         din 18 septembrie 2020
         de aprobare a unei modificări care nu este minoră a caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate [„Fraise du Périgord” (IGP)]
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 52 alineatul (2),
         întrucât:

                     (1)

                     În conformitate cu articolul 53 alineatul (1) primul paragraf din Regulamentul (UE) nr. 1151/2012, Comisia a examinat cererea Franței de aprobare a unei modificări a caietului de sarcini al indicației geografice protejate „Fraise du Périgord”, înregistrată în temeiul Regulamentului (CE) nr. 135/2004 al Comisiei (2).

                     (2)

                     Deoarece modificarea respectivă nu este minoră în sensul articolului 53 alineatul (2) din Regulamentul (UE) nr. 1151/2012, Comisia a publicat cererea de modificare în Jurnalul Oficial al Uniunii Europene (3), în conformitate cu articolul 50 alineatul (2) litera (a) din regulamentul respectiv.

                     (3)

                     Deoarece Comisiei nu i s-a comunicat nicio declarație de opoziție în conformitate cu articolul 51 din Regulamentul (UE) nr. 1151/2012, modificarea caietului de sarcini trebuie aprobată,

               ADOPTĂ PREZENTUL REGULAMENT:

            Articolul 1
            Se aprobă modificarea caietului de sarcini publicată în Jurnalul Oficial al Uniunii Europene cu privire la denumirea „Fraise du Périgord” (DOP).

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 18 septembrie 2020.

                  Pentru Comisie,

                  Pentru Președinte,

               Janusz WOJCIECHOWSKI

                  Membru al Comisiei

            (1)  JO L 343, 14.12.2012, p. 1.

            (2)  Regulamentul (CE) nr. 135/2004 al Comisiei din 27 ianuarie 2004 de completare a anexei la Regulamentul (CE) nr. 2400/96 privind înscrierea anumitor denumiri în „Registrul denumirilor de origine protejate și al indicațiilor geografice protejate” (Fraise du Périgord și Queso de Valdeón) (JO L 21, 28.1.2004, p. 9).

            (3)  JO C 170, 18.5.2020, p. 38.


title: Regulamentul de punere în aplicare (UE) 2020/1340 al Comisiei din 22 septembrie 2020 de înregistrare a unei denumiri în Registrul denumirilor de origine protejate și al indicațiilor geografice protejate [„Brački varenik” (IGP)]

text:
                  29.9.2020

                  RO

                  Jurnalul Oficial al Uniunii Europene

                  L 314/1

         REGULAMENTUL DE PUNERE ÎN APLICARE (UE) 2020/1340 AL COMISIEI
         din 22 septembrie 2020
         de înregistrare a unei denumiri în Registrul denumirilor de origine protejate și al indicațiilor geografice protejate [„Brački varenik” (IGP)]
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 52 alineatul (2),
         întrucât:

                     (1)

                     În conformitate cu articolul 50 alineatul (2) litera (a) din Regulamentul (UE) nr. 1151/2012, cererea de înregistrare a denumirii „Brački varenik”, depusă de Croația, a fost publicată în Jurnalul Oficial al Uniunii Europene (2).

                     (2)

                     Deoarece Comisiei nu i s-a comunicat nicio declarație de opoziție în conformitate cu articolul 51 din Regulamentul (UE) nr. 1151/2012, denumirea „Brački varenik” trebuie, prin urmare, înregistrată,

               ADOPTĂ PREZENTUL REGULAMENT:

            Articolul 1
            Se înregistrează denumirea „Brački varenik” (IGP).
            Denumirea menționată la primul paragraf identifică un produs din clasa 1.8. Alte produse enumerate în anexa I la tratat (condimente etc.) din anexa XI la Regulamentul de punere în aplicare (UE) nr. 668/2014 al Comisiei (3).

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 22 septembrie 2020.

                  Pentru Comisie,

                  Pentru Președinte,

               Janusz WOJCIECHOWSKI

                  Membru al Comisiei

            (1)  JO L 343, 14.12.2012, p. 1.

            (2)  JO C 183, 3.6.2020, p. 12.

            (3)  Regulamentul de punere în aplicare (UE) nr. 668/2014 al Comisiei din 13 iunie 2014 de stabilire a normelor de aplicare a Regulamentului (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare (JO L 179, 19.6.2014, p. 36).


title: Regulamentul de punere în aplicare (UE) 2020/1341 al Comisiei din 28 septembrie 2020 de modificare a Regulamentului de punere în aplicare (UE) 2020/466 în ceea ce privește perioada de aplicare a măsurilor temporare (Text cu relevanță pentru SEE)

text:
                  29.9.2020

                  RO

                  Jurnalul Oficial al Uniunii Europene

                  L 314/2

         REGULAMENTUL DE PUNERE ÎN APLICARE (UE) 2020/1341 AL COMISIEI
         din 28 septembrie 2020
         de modificare a Regulamentului de punere în aplicare (UE) 2020/466 în ceea ce privește perioada de aplicare a măsurilor temporare
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2017/625 al Parlamentului European și al Consiliului din 15 martie 2017 privind controalele oficiale și alte activități oficiale efectuate pentru a asigura aplicarea legislației privind alimentele și furajele, a normelor privind sănătatea și bunăstarea animalelor, sănătatea plantelor și produsele de protecție a plantelor, de modificare a Regulamentelor (CE) nr. 999/2001, (CE) nr. 396/2005, (CE) nr. 1069/2009, (CE) nr. 1107/2009, (UE) nr. 1151/2012, (UE) nr. 652/2014, (UE) 2016/429 și (UE) 2016/2031 ale Parlamentului European și ale Consiliului, a Regulamentelor (CE) nr. 1/2005 și (CE) nr. 1099/2009 ale Consiliului și a Directivelor 98/58/CE, 1999/74/CE, 2007/43/CE, 2008/119/CE și 2008/120/CE ale Consiliului și de abrogare a Regulamentelor (CE) nr. 854/2004 și (CE) nr. 882/2004 ale Parlamentului European și ale Consiliului, precum și a Directivelor 89/608/CEE, 89/662/CEE, 90/425/CEE, 91/496/CEE, 96/23/CE, 96/93/CE și 97/78/CE ale Consiliului și a Deciziei 92/438/CEE a Consiliului (Regulamentul privind controalele oficiale) (1), în special articolul 141 alineatul (1),
         întrucât:

                     (1)

                     Regulamentul (UE) 2017/625 stabilește norme privind, printre altele, efectuarea controalelor oficiale și a altor activități oficiale de către autoritățile competente ale statelor membre. De asemenea, el abilitează Comisia să adopte, prin intermediul unui act de punere în aplicare, măsurile temporare adecvate necesare în scopul limitării riscurilor pentru sănătatea umană, a animalelor și a plantelor și pentru bunăstarea animalelor, în cazul în care ea dispune de dovezi privind o perturbare gravă a sistemului de control al unui stat membru.

                     (2)

                     Pentru a aborda circumstanțele specifice cauzate de criza actuală legată de boala provocată de coronavirusul SARS-CoV-2 (COVID-19), Regulamentul de punere în aplicare (UE) 2020/466 al Comisiei (2) permite statelor membre să aplice măsuri temporare în ceea ce privește controalele oficiale și alte activități oficiale.

                     (3)

                     Statele membre au informat Comisia că, având în vedere criza determinată de COVID‐19, anumite perturbări grave ale funcționării sistemelor lor de control, dificultăți în efectuarea controalelor oficiale și a altor activități oficiale privind certificatele oficiale și atestatele oficiale în ceea ce privește circulația animalelor și a bunurilor în Uniune și în interiorul Uniunii, precum și dificultăți de a organiza reuniuni fizice cu operatorii și cu personalul acestora în contextul controalelor oficiale vor persista după data de 1 octombrie 2020. Pentru a atenua aceste perturbări grave care ar putea să persiste în următoarele luni și pentru a facilita planificarea și efectuarea controalelor oficiale și a altor activități oficiale în timpul crizei determinate de COVID-19, perioada de aplicare a Regulamentului de punere în aplicare (UE) 2020/466 trebuie să fie prelungită până la 1 februarie 2021.

                     (4)

                     Prin urmare, este necesar ca Regulamentul de punere în aplicare (UE) 2020/466 să fie modificat în consecință.

                     (5)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            La articolul 6 al doilea paragraf din Regulamentul de punere în aplicare (UE) 2020/466, data „1 octombrie 2020” se înlocuiește cu data „1 februarie 2021”.

            Articolul 2
            Prezentul regulament intră în vigoare în a treia zi de la data publicării în Jurnalul Oficial al Uniunii Europene.
            Se aplică de la 2 octombrie 2020.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 28 septembrie 2020.

                  Pentru Comisie

                  Președintele

               Ursula VON DER LEYEN

            (1)  JO L 95, 7.4.2017, p. 1.

            (2)  Regulamentul de punere în aplicare (UE) 2020/466 al Comisiei din 30 martie 2020 privind măsurile temporare de limitare a riscurilor pentru sănătatea umană, a animalelor și a plantelor și pentru bunăstarea animalelor în timpul anumitor perturbări grave ale sistemelor de control ale statelor membre determinate de boala cauzată de noul coronavirus (COVID-19) (JO L 98, 31.3.2020, p. 30).


title: Regulamentul de punere în aplicare (UE) 2021/49 al Consiliului din 22 ianuarie 2021 privind punerea în aplicare a Regulamentului (UE) nr. 101/2011 privind măsuri restrictive împotriva anumitor persoane, entități și organisme având în vedere situația din Tunisia

text:
                  25.1.2021

                  RO

                  Jurnalul Oficial al Uniunii Europene

                  L 23/5

         REGULAMENTUL DE PUNERE ÎN APLICARE (UE) 2021/49 AL CONSILIULUI
         din 22 ianuarie 2021
         privind punerea în aplicare a Regulamentului (UE) nr. 101/2011 privind măsuri restrictive împotriva anumitor persoane, entități și organisme având în vedere situația din Tunisia
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 101/2011 al Consiliului din 4 februarie 2011 privind măsuri restrictive împotriva anumitor persoane, entități și organisme având în vedere situația din Tunisia (1), în special articolul 12,
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:

                     (1)

                     La 4 februarie 2011, Consiliul a adoptat Regulamentul (UE) nr. 101/2011.

                     (2)

                     Pe baza unei reexaminări, rubricile din anexa I la Regulamentul (UE) nr. 101/2011, referitoare la patru persoane ar trebui eliminate, iar informațiile privind dreptul la apărare și dreptul la protecție jurisdicțională efectivă ar trebui actualizate în ceea ce privește două persoane.

                     (3)

                     Prin urmare, anexa I la Regulamentul (UE) nr. 101/2011 ar trebui să fie modificată în consecință,

               ADOPTĂ PREZENTUL REGULAMENT:

            Articolul 1
            Anexa I la Regulamentul (UE) nr. 101/2011 se modifică în conformitate cu anexa la prezentul regulament.

            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 22 ianuarie 2021.

                  Pentru Consiliu

                  Președintele

               A. P. ZACARIAS

            (1)  JO L 31, 5.2.2011, p. 1.

            ANEXĂ
            În Regulamentul (UE) nr. 101/2011, anexa I se modifică după cum urmează:

                        1.

                        În partea A (Lista persoanelor și a entităților menționate la articolul 2, rubricile referitoare la următoarele persoane se elimină:

                                    22.

                                    Bouthaina Bent Moncef Ben Mohamed TRABELSI

                                    23.

                                    Nabil Ben Abderrazek Ben Mohamed TRABELSI

                                    41.

                                    Akrem Ben Hamed Ben Taher BOUAOUINA

                                    47.

                                    Slim Ben Tijani Ben Haj Hamda BEN ALI.

                        2.

                        Partea B (Dreptul la apărare și dreptul la protecție jurisdicțională efectivă în temeiul legislației tunisiene) se modifică după cum urmează:

                                    (a)

                                    rubricile referitoare la următoarele persoane se elimină:

                                                22.

                                                Bouthaina Bent Moncef Ben Mohamed TRABELSI

                                                23.

                                                Nabil Ben Abderrazek Ben Mohamed TRABELSI

                                                41.

                                                Akrem Ben Hamed Ben Taher BOUAOUINA

                                                47.

                                                Slim Ben Tijani Ben Haj Hamda BEN ALI;

                                    (b)

                                    rubricile referitoare la persoanele indicate mai jos se înlocuiesc cu rubricile următoare:

                                                „14.

                                                Samira Bent Mohamed Ben Rhouma TRABELSI
                                                Investigarea ori procesul referitoare la deturnarea de fonduri sau de active publice este încă în curs de desfășurare. Informațiile din dosarul Consiliului arată că dreptul la apărare și dreptul la protecție jurisdicțională efectivă au fost respectate în cadrul procedurilor judiciare pe care s-a bazat Consiliul. Acest lucru este demonstrat în special de faptul că, la 11 august 2011, doamna Samira Bent Mohamed Ben Rhouma TRABELSI a fost audiată de un judecător de instrucție în prezența avocatului său.

                                                45.

                                                Montassar Ben Habib Ben Bouali LTAIEF
                                                Investigarea ori procesul referitoare la deturnarea de fonduri sau de active publice este încă în curs de desfășurare. Informațiile din dosarul Consiliului arată că dreptul la apărare și dreptul la protecție jurisdicțională efectivă au fost respectate în cadrul procedurilor judiciare pe care s-a bazat Consiliul. Acest lucru este demonstrat în special de faptul că în 2011 și 2013 domnul Montassar Ben Habib Ben Bouali LTAIEF a fost audiat de un judecător de instrucție în prezența avocaților săi.”